KIRJALLINEN KYSYMYS P-3934/00 esittäjä(t): Theodorus Bouwman (Verts/ALE) komissiolle. Dieselvetureiden päästönormit.



Virallinen lehti nro 163 E , 06/06/2001 s. 0228 - 0229



KIRJALLINEN KYSYMYS P-3934/00 esittäjä(t): Theodorus Bouwman (Verts/ALE) komissiolle (6. joulukuuta 2000) Aihe: Dieselvetureiden päästönormit Tieliikenteen ja sisävesilaivojen kehityksen seurauksena on rautateiden tavarakuljetusten ajolaitteita nykyaikaistettava. Uudenaikaisilta sisävesilaivoilta ja kuorma-autoilta (euro III) vaaditaan tiukkoja päästörajoja. EU:ssa ei ole dieselvetureita koskevia määräyksiä, toisin kuin Yhdysvalloissa. Kansallisen liikenne- ja kuljetussuunnitelmansa (päivätty 14. lokakuuta 2000) mukaisesti Alankomaat ponnistelee EU:n tasolla dieselvetureita koskevien päästönormien käyttöönottamisen puolesta. Missä määrin Euroopan komissio harkitsee direktiivin 97/68/EY(1), joka ei vielä koske junien vetureita (liite I, soveltamisala), muuttamista? Missä määrin komissio on valmis pyrkimään noudattamaan Yhdysvaltojen ympäristönsuojeluviraston (EPA) määrittelemiä vetureiden päästönormeja (63 Final Rule 18977)? Onko komissiolla suunnitelmaa vanhanaikaisten (diesel)vetureiden vaiheittaiseksi käytöstä poistamiseksi tai ohjelmaa rautatiekuljetusten päästönormien saamiseksi tie- ja sisävesiliikenteessä voimassaolevalle tasolle? (1) EYVL L 59, 27.2.1998, s. 1. Margot Wallströmin komission puolesta antama vastaus (9. tammikuuta 2001) Liikkuviin työkoneisiin asennettavien polttomoottoreiden kaasu- ja hiukkaspäästöjen torjuntatoimenpiteitä koskevan jäsenvaltioiden lainsäädännön lähentämisestä 16. joulukuuta 1997 annetussa Euroopan parlamentin ja neuvoston direktiivissä 97/68/EY(1) säädetään tietyistä rajoituksista. Sitä sovelletaan kuitenkin ainoastaan puristussytytysperiaatteella toimiviin dieselmoottoreihin, joiden teho on 18560 kilowattia (kW). Direktiivin säännöksistä on säädetty poikkeuksia tietyille sovelluksille (vetureiden lisäksi myös aluksille, ilma-aluksille ja generaattoreille). Direktiivin johdanto-osan kappaleessa 5 mainitaan mahdollisuus laajentaa direktiivin soveltamisalaa koskemaan myös bensiinimoottoreita. Tätä koskevaa ehdotusta valmistellaan parhaillaan, ja komission toivotaan hyväksyvän sen piakkoin. Direktiivissä säädetään myös puristussytytysmoottoreiden päästörajojen tiukentamisesta kolmannessa vaiheessa (19 artikla), mitä koskeva työ on vastikään aloitettu. Direktiivin soveltamisalan laajentaminen koskemaan myös laivoja ja vetureita ei ole vielä ollut pöydällä, mutta sitä käsitellään puristussytytysmoottoreita koskevan käynnissä olevan kolmannen vaiheen käsittelyn yhteydessä. Jos direktiivin soveltamisalaan päätetään laajentaa, on ensiarvoisen tärkeää saada asiasta kaikkialla maailmassa sovellettavat yhdenmukaiset säännöt, jolloin Yhdysvaltojen voimassa oleva lainsäädäntö on erityisen kiinnostava aihe. Lisäksi komissio antoi 12. lokakuuta 2000 ehdotuksen(2) Euroopan parlamentin ja neuvoston direktiiviksi huviveneitä koskevien jäsenvaltioiden lakien, asetusten ja hallinnollisten määräysten lähentämisestä 16. kesäkuuta 1994 annetun direktiivin 94/25/EY muuttamisesta(3). Siinä ehdotetaan pakokaasu- ja melupäästörajoitusten soveltamista huviveneisiin asennettuihin kipinä- ja puristussytytysmoottoreihin. (1) EYVL L 59, 27.2.1998. (2) KOM(2000) 639 lopullinen. (3) EYVL L 164, 30.6.1994.